༄༅།།ྋསྐྱབས་མགོན་ཀིརྟི་སྐུ་ཕྲེང་གཉིས་པ་མཐུ་སྟོབས་གྲུབ་པའི་དབང་ཕྱུག་བསྟན་པ་རིན་ཆེན་མཆོག་ནི།རབ་བྱུང་བརྒྱད་པའི་ཤིང་རྟ།ཕྱི་ལོ་༡༤༧༤ལོར་རྔ་སྨད་ཀྱི་རོང་ཕྱོགས་ཚོགས་གཉིས་སུ་གདུང་ཤ་འཚབ་ཅེས་པར་ཡབ་དཀོན་མཆོག་སྐྱབས་དང་ཡུམ་སྐྱིད་དེ་གཉིས་ཀྱི་སྲས་སུ་ཁྱིམ་ལ་དྲི་བཟང་འཐུལ་བ་སོགས་ངོ་མཚར་བའི་རྟགས་མཚན་དུ་མ་དང་བཅས་སྐུ་བལྟམས་མ་ཐག་ཞལ་ནས་ཡིག་དྲུག་གསུངས་ཤིང་ཡ་མཚན་པར་གྱུར་ནས་ཡུལ་མི་རྣམས་ལ་གསང༌།དགུང་ལོ་གསུམ་བཞེས་སྐབས་ཐུགས་རྗེ་ཆེན་པོས་ཞལ་གཟིགས་ཏེ།སྣང་སེམས་འཁྲུལ་བའི་ངར་འཛིན་ཅན།།དམུ་རྒོད་ལོག་ལྟའི་འགྲོ་བ་མང༌།།ཉེར་གཅིག་ལོ་ལ་མ་སླེབས་བར།།སྦས་པའི་རྣལ་འབྱོར་དོན་དུ་ཆེ།།ཞེས་གསུངས་པ་ལྟར་དེ་ནས་སྦས་པའི་བརྟུལ་ཞུགས་གཙོ་བོར་མཛད།འཇིགས་བྱེད་སོགས་ཡི་དམ་གྱི་ལྷ་ཞི་ཁྲོ་མང་པོས་ཞལ་གཟིགས་ཤིང་འབྲལ་མེད་དུ་བསྐྱངས།ས་བྱ།ཕྱི་ལོ་༡༤༨༩ལོར་དབུས་སུ་བྱོན་ནས་འབྲས་སྤུངས་སུ་སློབ་གཉེར་གནང་སྟེ་ལོ་འགར་བཞུགས་ཤིང༌།